Iktatószám: 1/2394-1/2020.

JEGYZŐKÖNYV

**Német Nemzetiségi Önkormányzat Mór Képviselő-testületének**

**2020. július 7-i közmeghallgatásáról**

Meghozott döntések:

**62/2020. (VII.7.) határozat**

JEGYZŐKÖNYV

mely készült: Német Nemzetiségi Önkormányzat Mór Képviselő-testületének 2020. július 7. napján 09:00 órakor tartott közmeghallgatásáról.

Az ülés helye: 8060 Mór, Szent István tér 6., Móri Polgármesteri Hivatal Német Nemzetiségi Iroda.

Jelen vannak:

Erdei Ferenc NNÖM elnök

Négele Helga NNÖM elnökhelyettes

Kaiser Tamás NNÖM képviselő

Zsilvölgyi Angéla NNÖM képviselő

Kőhidi Csilla jegyzőkönyvvezető

Törő Gábor országgyűlési képviselő

Greskó Gáborné móri lakos

Schwartz Alajos móri lakos

Wundele Antalné móri lakos

Ivanics Lászlóné móri lakos

Távol maradt:

Horváth-Wundele Krisztina NNÖM képviselő

*-----------------------------------*

Erdei Ferenc, az NNÖM elnöke köszöntötte a megjelenteket, megállapította, hogy a képviselő-testület határozatképes, tekintve, hogy az 5 megválasztott tag közül 4 tag megjelent, majd az ülést megnyitotta.

Az elnök javasolta Zsilvölgyi Angéla német nemzetiségi képviselőt a jegyzőkönyv hitelesítőjének megválasztani, és szavazásra tette fel a javaslatot.

*-----------------------------------*

*A képviselő-testület (4 tagjának jelenlétében) egyhangú 4 igen szavazattal elfogadta a javaslatot, és így a következő döntést hozta:*

**Német Nemzetiségi Önkormányzat Mór Képviselő-testületének**

**62/2020. (VII.7.) határozata**

**jegyzőkönyv hitelesítő megválasztása tárgyában**

Német Nemzetiségi Önkormányzat Mór Képviselő-testülete Zsilvölgyi Angéla német nemzetiségi képviselőt a 2020. július 7-i közmeghallgatás jegyzőkönyv hitelesítőjének megválasztja.

*-----------------------------------*

Erdei Ferenc NNÖM elnök: Köszöntöm a megjelenteket, és külön köszönteném Törő Gábor országgyűlési képviselő urat a német önkormányzat közmeghallgatásán. A közmeghallgatásra ugye bármely polgár jöhet, kérdéseket tehet fel az önkormányzat tagjainak.

Greskó Gáborné móri lakos: Örülök a közmeghallgatás időpontjának, hogy kedd délelőttre esett, így most nem ütközik a nyugdíjas klub heti találkozójával. Köszönöm a német önkormányzatnak az eddigi támogatásokat, bár azt nagyon sajnálom, hogy egyik gyűlésünkre, énekpróbánkra sem látogattatok el. Szeretném, ha közvetlenebb lenne a kapcsolat. Örültem, hogy az idei évben is szervezett az önkormányzat egy megemlékezést a kitelepítési évforduló kapcsán. Annak viszont nem örültem, hogy párhuzamos volt a német önkormányzat és a szótár átadásának az ünnepsége. Olyan jó lett volna, hogy ha együtt egy kalap alatt történt volna. Ugye itt voltak az országos vezetők, megtisztelték Mórt és a munkacsapatot és azt, hogy ilyet létrehoztak. A móri önkormányzat nem azon a napon tartotta a kitelepítési megemlékezést, tehát párhuzamosan folyt ez a két nagyszerű esemény, pedig olyan jó lett volna, ha ez összefogással, együtt valósult volna meg, még szebb, még élménydúsabb lett volna. Hogyan tovább? Feltetted a kérdést. Én nekem is ezzel kapcsolatban lennének kérdéseim. A móri Ezerjó Dalkör minden második évben a Liederkreissal együttműködve felváltva rendezi meg a kórustalálkozót, amit a Márton-heti rendezvények keretében szeretnénk megrendezni. Az idei év ugye tele van kérdőjelekkel, azt szeretném megkérdezni ezzel kapcsolatban, hogy van-e lehetőség a rendezvény támogatására? Kíváncsi vagyok, hogy miket terveztek, milyen munkába tudunk bekapcsolódni. Angi is említette ugye a tanösvényt, és bármiben, bárkinek partnerei vagyunk, tehát szívesen segítünk, amiben tudunk. Köszönöm szépen.

Erdei Ferenc NNÖM elnök: Köszönöm. Akkor mindjárt reagálnék is rá. A legnagyobb gondunk nekünk az, hogy az önkormányzati képviselői megbízást azt társadalmi munkában végezzük, és rajtam kívül mindannyiunknak van főállású munkája, ezért tudunk csak nagy ritkán elmenni a rendezvényekre. Mármint itt a próbákra gondolok. A képviselő-testületi ülésünk minden hónap utolsó keddjén tartja ülését, mivel a városi testület minden hónap utolsó szerdáján ülésezik, és szinte majdnem minden városi testületi-ülésen van olyan napirendi pont, ahol egyetértési vagy véleményezési jogkörrel rendelkezünk. Ezeket a napirendi pontokat nekünk előtte meg kell tárgyalnunk. Az előző évek tapasztalatai alapján inkább előre hoztuk meg a döntést, nem pedig utólag véleményeztük, éltünk esetlegesen vétójogunkkal. Nem csak a városi testületnél, hanem a kistérségnél is, mivel vannak olyan intézmények, amelyek kistérségi fenntartásban vannak pl. a Meseház Óvoda, ahol ugyanúgy el kell fogadnunk például egy nyári zárva tartást, egy ped programot, egy intézményvezető kinevezését. Tehát ezeket nekünk előtte mindig meg kell tárgyalni, hogy a képviselő-testületi ülésen el tudjuk mondani a véleményünket. Ha harminc napon belül nem hozunk döntést, akkor gyakorlatilag a kisebbségi önkormányzat elveszti véleményezési, egyetértési jogát.

Márton-napi énekkari találkozó. Köszönjük a felvetést, hogy szeretnétek énekkari találkozót, perpillanat mi sajnos azon a ponton vagyunk, hogy hallgatva az ország irányítására, hogy ősszel várható a járványnak a második kitörése, hulláma. Nem tudjuk. Tehát perpillanat egyelőre nem tudjuk. Ezért nem merünk többek között a Márton-napi bálra sem szerződést kötni. Jelenleg úgy áll, hogy kérdőjelesen szervezzük. November első két hetében szeretnénk megrendezni a Márton-napi rendezvény sorozatot, és ha már egy kicsit okosabbak leszünk, akkor az augusztusi testületi ülésen kiírjuk a pályázatot. Eredetileg ezt májusban szoktuk, hogy az egyesületek, kultúr csoportok is tudjanak ezzel számolni. Ugyanez a baj a Megyei Nemzetiségi Nappal is. Tavasszal kiírták, hogy szeptemberben kerül megrendezésre Vértesbogláron, azonban kaptunk májusban egy értesítést, hogy mivel nem kaptak, illetve visszavonták a központi támogatást, ezért egyelőre úgy néz ki, hogy szeptemberben is elmarad a Megyei Nemzetiségi Nap, merthogy csak a falu a saját költségvetéséből, illetve a megyei pénzekből nem tudja finanszírozni az eseményt. Nekünk a Márton-napokra mindenhogyan meg van a pénz. Mi úgy terveztük az idei költségvetést, hogy a Márton-napi rendezvénysorozatot szeretnénk megtartani a szokásos keretben, hogy gyakorlatilag minden nemzetiségi oktatási intézmény bemutathassa a német nemzetiségi oktatást és a kultúra ápolást, valamint a nemzetiségi csoportokat is szeretnénk felkérni, hogy bemutatkozhassanak, nem csak maguknak, hanem a város lakosságának és az érdeklődőknek. Ennek nagyon örülünk, hogy az énekkari vonalon lenne egy ilyen folytatás. Tervezünk ugyanúgy író-olvasó találkozót, színházi előadást, szervezzük a lampionos felvonulást, de hát sajnos itt a nagy kérdőjel, várjuk, hogy mi legyen. Ha úgy látjuk, mindenképpen kiírjuk a pályázatot.

Négele Helga képviselő: Szerintem szeptember elején lesz elérhető ez a pályázat, tehát rövid lesz a határidő.

Erdei Ferenc NNÖM elnök: Augusztusi ülésünkön mi mindenképpen megtárgyaljuk, és akkor szeptember közepéig lehet majd pályázni.

Greskó Gáborné móri lakos: Köszönöm. És akkor volt még a harmadik kérdésem a kitelepítési megemlékezéssel és a szótárral kapcsolatosan.

Erdei Ferenc NNÖM elnök: A kitelepítési ünnepség mióta tudom, az mindig február 13-án van, jövőre is ugyanígy lesz.

Greskó Gáborné móri lakos: Jó, lesz még erről szó. Kaptunk a Veszprém Megyei Nemzetiségi Napra is meghívást Úrkútra. Úgy tervezték, hogy nyáron június 10-én vagy 14-én lesz megtartva, akkor a közbejött események miatt ez tolódott, aztán úgy volt, hogy most októberben, de most lehet, hogy pont ezért, igazából nem írták, hogy a pályázati pénzeket visszatartják, úgyhogy idén aztán elmarad. Sok mindenre készültünk, de hát szembe kell néznünk a tényekkel. Köszönöm szépen.

Törő Gábor országgyűlési képviselő: Ebben szívesen segítek, utána tudok nézni Soltész Miklósnál a pályázati pénzeknek. Nagy valószínűséggel csak nyáron tudtok ilyeneket megtartani. Sajnos nagyon körbe vagyunk véve a járvánnyal, talán októberig tudjuk tartani magunkat a második hullám előtt.

Erdei Ferenc NNÖM elnök: Többek között emiatt függesztette fel a fúvószenekari egyesület is a nemzetközi fúvósfesztivált, mert felfüggesztették a támogatást, bizonytalanra nem tudta bevállalni.

Négele Helga képviselő: Tehát igazából ezekre a programokra elnyert pénzek kerültek zárolásra, illetve annyit mondtak, hogy ha működésre külön pályázatokat adnak be, akkor esetleg egyedi elbírálás alapján szabadítanak fel pénzeket. De azokra a klasszikus programokra, mint korábban, tehát akár az Edelweiss, akár több civil szervezetnek volt olyan pályázata, ami elnyerte a támogatást, meg is kapta az értesítést, hogy x millió forintokkal támogatják a civil szervezetet, és akkor utána jött ki a járvány kapcsán, hogy ezek az elnyert és támogatott pályázatok is felfüggesztésre kerülnek és újra gondolják az egészet. Sajnos nem megy úgy, hogy hiába volt már nyertes és akkor meg fogja kapni, amikor elmúlik ez a járvány, hanem újra kell majd vele foglalkozni. Múlt ülésen már beszéltünk a helyi Márton-napról, és akkor is azt mondtuk, hogy egy kicsit szűkebb körben vagy egy kisebb volumenű rendezvénnyel, de kéréssel fordultunk az elnök úr felé is, hogy lehetőség legyen azért arra, hogy a civil szervezetek, a nevelési-oktatási intézmények azért pályázhassanak, mert ha csak esetleg a saját intézményükben tartják meg a programot, akkor is azért az egy olyan dolog, hogy támogatásra érdemes. Lehet, hogy a határidők egy kicsit szorosabbak lesznek.

Zsilvölgyi Angéla képviselő: Például a Fejér Megyei Német Önkormányzatnak is múlt hétfőn volt ülése, Krisztivel utána beszéltünk, ők is beszéltek arról, hogy kiírják a pályázatokat, szeptember elején megkapjuk mi is, mint nevelési-oktatási intézmény.

Négele Helga képviselő: Ezeket kell majd figyelni.

Törő Gábor országgyűlési képviselő: Nekem most el kell mennem, de röviden összefoglalnám, hogy miért is jöttem. Szeretnék bejárni minden civil szervezetet, talán láttátok is már, hogy voltam a mentősöknél, a polgárőröknél, kórházban, pedagógusoknál, az óvónőknél, a védőnőknél. Ezt rendszeressé szeretném tenni, így került sor a német nemzetiségi önkormányzatra is. Ezúton szeretném felajánlani segítésem, támogatásom, munkám, akár koordinációs szerepet kell betölteni. Nyilvánvalóan, ha hívtok és el tudok menni, akkor oda megyek, ha bármi problémátok van, akkor keressetek bátran. Az irodám hétfőn délelőtt, illetve csütörtökön délután nyitva van, egy kolléganő mindig van ott. A szótárhoz én is gratulálok, a német nemzetiségi önkormányzatnak pedig jó munkát kívánok. Lehet, hogy a szótárból még vennék, ha lenne, mert ismerősöknek szívesen adnék. Még egy 500-1000 darabot utólag is ki lehetne adni, mert az egész országban komoly híre lehet.

Wundele Antalné móri lakos: Igen nagyon sok a külföldi, az osztrák és német megkeresés, nagyon nagy az érdeklődés, főleg az anno kitelepített német nemzetiség leszármazottjai körében.

Törő Gábor országgyűlési képviselő: És igen, lehet, hogy a megye is szeretne majd belőle vásárolni külkapcsolati ajándéknak, akár szuvenír jellege is lehet. Itt a TDM, beszélni lehet az elnökével, Dr. Istvánfalvi Dáviddal, és ott meg árusítani is lehet.

Erdei Ferenc NNÖM elnök: Árusították.

Törő Gábor országgyűlési képviselő: Árusították? Még jobb! Ha nem haragusztok meg, akkor én most elköszönnék, mert 10-kor van egy megbeszélésem Székesfehérváron.

Erdei Ferenc NNÖM elnök: Két pillanat. Szeretném megköszönni, hogy eljöttél hozzánk, és majd meg fogunk keresni, nem az idén, hanem minden valószínűség szerint jövőre az Angival, ugyanis Móron szeretné megvalósítani a német nemzetiségi tanösvényt, amire írja a mesterprogramját, hogy mi is belekerüljünk abba az országos körbe, ahol német nemzetiségi tanösvények jöttek létre a német nemzetiség történelmével és kultúrájával kapcsolatban.

Zsilvölgyi Angéla képviselő: Polgármester úr tud róla, ugyanis együttműködési megállapodást kellett kötnöm. Az egyik aláíró Feri, mint a német önkormányzat elnöke, a másik aláíró pedig a település vezetője. Nagyon örült a megkeresésemnek, és a móri önkormányzat támogatásáról biztosított. Most arra várunk, tulajdonképpen 2021. január 1-től indulna majd ez a projekt, de arra kell várnunk, hogy az országos német önkormányzat kiírja ezt a pályázatot. 6000 euróra pályázhat minden egyes település, aki ilyet szeretne csinálni. Sajnos sem ’19-ben, sem idén ’20-ban nem írták ki. Idén mondjuk tudjuk, hogy miért nem. Eddig nyolc ilyen tanösvény van az országban, és én szeretném ezt megvalósítani egy nagyon jó csapattal Móron, ami bekerülne az országos hálózatba, és hát meglátjuk, hogy mi lesz belőle. Én bízom benne, hogy az országos német önkormányzat is támogatná városunkat, hiszen az elnök asszony itt volt a szótárbemutatón is, és Hál’ Istennek személyesen is jó kapcsolatban vagyunk a mai napig és hát ez egy nagy dolog lenne.

Törő Gábor országgyűlési képviselő: A Ritter Imre az tudna segíteni? Mert vele én is jóban vagyok.

Ivanics Lászlóné móri lakos: Hát igen, a szótár kapcsán mi is kerestük. Bocsánat, akkor most itt kérdezem meg, amit szerettem volna, hogy Ritter Imre javaslatára beadtunk még egy pályázatot a hanganyaghoz pluszban 250 ezer forintra. Krisztina beadta a pályázatot, viszont semmi visszajelzésem sincsen arról, hogy ez a pályázat ez nyertes volt-e? A hanganyag amikor elkészült, azt teljes egészében szponzorok finanszírozták, és így jött össze, ha jól tudom 500 ezer forint a hanganyagra. Ennek a munkadíja bőven millió forint feletti, de a Gábor, mivel ennyi pénzünk volt, ennyiért csinálta meg a hanganyagot. És akkor én beszéltem a Ritter Imrével, és felhívott a titkára valamikor májusban már, hogy adjunk be akkor erre a 250 ezer forintra még egy ilyen pótpályázatot. A Krisztina akkor ezt megírta, és beadta, de nincs visszajelzés.

Négele Helga képviselő: Most 2020. májusban? Csak azért kérdezem, mert minden nagyon nyögvenyelősen megy.

Törő Gábor országgyűlési képviselő: Valószínű, hogy 13-án, 14-én rendkívüli ülés lesz, bár egészen más téma végett. De biztos, hogy még ülni fogunk, ott találkozok vele, átkülditek email-en.

Ivanics Lászlóné móri lakos: De tényleg nincs hír erről a pályázatról?

Erdei Ferenc NNÖM elnök: De, minden rendben van. Megkaptuk a pénzt.

Ivanics Lászlóné móri lakos: Ezek szerint akkor meg is kaptuk a pénzt, csak én eddig nem is hallottam róla.

Erdei Ferenc NNÖM elnök: Be kellett nyújtanunk mindent. Elszámolástól kezdve a számlákon át, sok mindent.

Törő Gábor országgyűlési képviselő: És a tanösvényt azt hova gondoltátok?

Négele Helga képviselő: A városnak a köztereire.

Zsilvölgyi Angéla képviselő: Másfél kilométeres gyalogút. Ennyi lehet, maximum nyolc táblát állíthatunk. Valahol itt a város szívében kapcsolódna a borúthoz, tehát a borkultúránkhoz, a kapucinusokhoz. Vallás és/vagy egyház és bor motívumot választanánk, Kirch und Wein. Polgármester úr egyetértett.

Négele Helga képviselő: Ezek ilyen táblák, infostáblának kell elképzelni, ugyanaz az arculata. Mondok egy számot ilyen 6 vagy 8 tábla készül, annak egységesnek kell lennie.

Törő Gábor országgyűlési képviselő: Mint a Máriaút? Csak ott településenként van tábla, itt meg egy településen belül. Köszönöm szépen. Minden jót kívánok.

*-----------------------------------*

*Törő Gábor országgyűlési képviselő távozott a közmeghallgatásról.*

*-----------------------------------*

Négele Helga képviselő: Június végén volt egy ülés, ahol szóbeli tájékoztatást kaptunk arról, hogy pályázat került beadásra és az elfogadásra is került.

Erdei Ferenc NNÖM elnök: Április 28-án érkezett meg a támogatói okirat és rá három hétre a pénz is.

Négele Helga képviselő: De akkor ez nem a májusi pályázat?

Ivanics Lászlóné móri lakos: De ez az, csak a dátumokat azt én nem tudom megjegyezni.

Erdei Ferenc NNÖM elnök: Ez kimondottan csak a CD-re van. Az előzőeket nem is

lehetett rá elszámolni, csak a CD-nek az előlegszámláját és a kifizetett számláját lehetett benyújtani, majd ezek után utalták át a pénzt.

Ivanics Lászlóné móri lakos: Nagyon örülök, hogy így betartották, amit mondtak. Szabad szót kérni?

Erdei Ferenc NNÖM elnök: Tessék.

Ivanics Lászlóné móri lakos: Bizonyára gondoljátok, hogy a szótár témában vagyunk itt valamennyien. Mert van még néhány lezáratlan dolog ezzel kapcsolatban. Az első az, hogy nem történt meg a megállapodásnak a megírása. Én egyszer ugye csináltam egy megállapodás-tervezetet, azt nem fogadtátok el, akkor arról volt szó, hogy készül egy másik. Aztán amikor legközelebb összeültünk osztozkodni a szótárokon, akkor arról volt szó, hogy elkészül ez a megállapodás. Na most a mai napig nincs ilyen megállapodás, pedig szerintem a német önkormányzatnak nagyobb szüksége van rá, mintsem nekünk, de nekünk is szükségünk van rá. Tehát a megállapodást kérem szépen, hogy akkor készítsétek el, és beszéljük majd meg.

Erdei Ferenc NNÖM elnök: A veszélyhelyzet ideje alatt ugye nem lehetett ülést tartani, tehát végülis három hónapig nem tudott működni a testület.

Ivanics Lászlóné móri lakos: Ebben a megállapodásban azt szeretném kérni, hogy a kiadói jogokkal kapcsolatban is szerepeljen valami konkrét dolog. Miután a Gábor is említette, valamint mi is tapasztaljuk, hogy kereslet van a szótárra és úgy tudjuk, hogy a német önkormányzatnak a szótár mennyisége viszonylag elég hamar elfogyott, tehát megvették ezeket a szótárakat, szeretnénk egy újabb kiadást majd a szótárból. De úgy gondoljuk, hogy ezt a kiadást, ha lehetséges akkor mi szeretnénk finanszírozni és a bevételét is a szótáraknak mi szeretnénk valamiféleképpen megkapni.

Négele Helga képviselő: Én úgy gondolom, hogy ezt a megállapodás-tervezetbe nyugodtan beleírhatjuk, belevesszük a kiadói jogokat. Igazából egy jogászt kellene megkérdezni, amit korábban is az elnök úr is többször mondott, az egyéni vállalkozás kapcsán. Ez most így nagyon vegyesfelvágott. A tapasztalat azt mutatja, hogy ez nem igazán célravezető, nem igazán sikerül dűlőre jutni, hogy mindenki úgy érzi, tehát nem tudjuk nyertes-nyertesre felhozni, mindig azt hisszük, hogy a másik jár jobban. Mindig a saját oldal érzi úgy, hogy egy kicsit esetleg háttérbe szorul, vagy nem annyira nyertese ennek az ügynek. Én úgy gondolom, hogy a megállapodás-tervezetet el kell készíteni, ott lehet a kiadói jogokról is nyilatkozni. Nem hiszem, hogy ennek bármi akadálya lenne.

Ivanics Lászlóné móri lakos: Én megkérdeztem a Táncos Lacit, mert ugye neki van ez a kiadója, tehát ő jártas ilyen dolgokban. Azt mondta, hogy akkor tudjuk mi kiadni, ha a német önkormányzat átruházza ránk írásban a kiadói jogokat. Azért kellene, hogy a megállapodásba ez bekerüljön.

Négele Helga képviselő: Igazából én úgy gondolom, hogy ti vagytok a szerzők. ha úgy születik meg a megállapodás, hogy erre az első etapra a német önkormányzat, a további kiadásokra pedig nem a német önkormányzat lenne a kiadó.

Ivanics Lászlóné móri lakos: Ha ezt írásba adja a német önkormányzat, akkor mi ki tudjuk adni a továbbiakban azt mondta a Laci. Én ezt megkérdeztem.

Négele Helga képviselő: Szerintem ez nyitott ajtó. Nem hiszem, hogy ebből gond lenne.

Ivanics Lászlóné móri lakos: És azt, hogy utána hogyan lehet ezt a könyvet árulni azt már nekünk kell akkor megoldani, hogy ki vált vállalkozóit, vagy kit kérünk meg, hogy árusítsa.

Négele Helga képviselő: Így igaz, az egész pénzügyi lebonyolítása onnantól annak a felelőssége, aki ezt felvállalja.

Ivanics Lászlóné móri lakos: Akkor a következő kérdésünk ez a pályázat lenne. Nagyon örülök, hogy ez a 250 ezer forint végülis ide került, mert Ritter Imre úr eddig körülbelül háromszor ígérte meg ezt a támogatást, tehát hogy ez realizálódott számomra ez egy nagyon nagy dolog. És akkor gondolom, hogy a Gróf Gábornak ezt át is utaltátok?

Erdei Ferenc NNÖM elnök: A Gróf Gábor, amikor beadta az elszámolást mi kifizettük.

Ivanics Lászlóné móri lakos: De a 250 ezer forinttal kapcsolatban is?

Erdei Ferenc NNÖM elnök: Ezt a plusz 250 ezer forintot nem.

Ivanics Lászlóné móri lakos: De akkor kell neki számlát adnia erről is.

Erdei Ferenc NNÖM elnök: Elnézést. A Gábor adott nekünk egy árajánlatot. Az árajánlathoz december 31-ig adott egy százezer forintos előlegszámlát. Utána januárban, amikor elkészült a CD adott egy végleges számlát, azt a végleges számlát is kifizettük. Ennyi.

Ivanics Lászlóné móri lakos: És akkor mi van a 250 ezer forinttal?

Erdei Ferenc NNÖM elnök: A 250 ezer forinthoz a Gábornak semmi köze.

Ivanics Lászlóné móri lakos: Dehogyis nincs. Hát azt arra kértem, a CD-re. Hát ne mond már.

Erdei Ferenc NNÖM elnök: Szisza, ne haragudjál, de az, hogy valaki ad egy árajánlatot, amit mi elfogadunk, utána nem emelhet árat és nem kérhet még 250 ezer forintot.

Ivanics Lászlóné móri lakos: Nem ő kérte. A Ritter Imre, illetve a titkára hívott fel.

Erdei Ferenc NNÖM elnök: Szisza. Nem akarok vitázni veled. Értsd már meg, hogy mi vagyunk a kiadó. Az, hogy közben benyújtásra került egy pályázat, mi kaptunk 250 ezer forintot rá, ehhez rajtatok kívül senkinek, semmi köze nincsen. És milyen alapon hoz most nekem még plusz 250 ezer forintról számlát, amikor egy elfogadott költségvetése volt ennek az anyagnak. Most fogom, és akkor a hasamra ütök és azt mondom, hogy bocsánat, de valaki kapott most ezért még 250 ezer forintot, úgyhogy kérem azt a 250 ezer forintot. Ilyen nincs a világon, hogy valaminek van egy ára és utána kitalálom, hogy na még 250 ezer forintot adjanak.

Négele Helga képviselő: Ehhez annyit tudnék mondani, hogy amikor pályázatokat adunk be és elszámolunk, tehát utólagosan így nem lehet beadni. Pénzügyileg ez így nem járható, hogy ő most akkor még egyszer bead ide a CD készítéshez, vagy bármilyen címszó alatt. Ezt így nem lehet kifizetni.

Ivanics Lászlóné móri lakos: Rendben, ezt így el tudom fogadni. Akkor két dolgot szeretnék mondani. Az egyik, hogy engem felhívtak, hogy ha még kell pénz. Erre én mondta, hogy a CD-re csak 500 ezer forint volt, de valójában több lenne a díja, és azért akkor beadtuk a pályázatot. Eredetileg nem is lett volna rajta a CD borítón a Miniszterelnökségnek az emblémája, csak miután én beszéltem velük és mondták, hogy az a 250 ezer forint meglesz, akkor beszéltem a Buza Csilláékkal, hogy rátesszük a Miniszterelnökség logóját is a borítóra. Akkor most szereztem a német önkormányzatnak 250 ezer forintot pluszban? Ez azt jelenti?

Erdei Ferenc NNÖM elnök: Elnézést, de ezt a pályázatot a német nemzetiségi önkormányzat nyújtotta be, a német önkormányzat egyik tagjai írta meg, a német önkormányzat neve alatt futott és a német önkormányzat elszámolt ezzel a pénzzel.

Zsilvölgyi Angéla képviselő: Tehát a Gábor akkor most nem lett kifizetve?

Ivanics Lászlóné móri lakos: De. Ki lett fizetve. A Gábor azt mondta, hogy amennyi pénzünk van rá, annyiért csinálja meg. Ha tíz forintunk, akkor tízért, ha száz forintunk akkor száz forintért.

Négele Helga képviselő: Igazából kapkodás volt a vége, ide-oda tologattuk, mindenki egy kicsit benne volt. Ebből megint csak le kell szűrni, hogy kell egy megállapodás is, főleg, hogy bárminemű újra nyomásnál már tiszta legyen a helyzet. Az önkormányzatunk is először keveredett ebbe, abszolút jó szándékkal, odaálltunk egy civil kezdeményezés mellé, hogy kiadható legyen ez a kiadvány, és akkor itt, amikor arra került a sor, hogy átadják a szótárt, de legyen benne a CD. Utána jött egy lehetőség, hogy a kapcsolatok révén volt egy szóbeli tájékoztatás arra vonatkozóan, hogy esetleg van pénzmaradvány, hogy ezt megtudják finanszírozni.

Ivanics Lászlóné móri lakos: Azért volt 250 ezer forint, mert amikor először felvetődött, még síelni volt a Ritter Imre Ausztriában, onnan írta nekem az SMS-t, tehát ez valamikor még ilyen március körül volt, vagy nem. Még előbb, az ünnepség előtt, mert úgy volt, hogy 50 ezret kérünk az ünnepséghez, hogy tudjunk a repire költeni és 200 ezret a Gábornak. Közben ugye már megtörtént az ünnepség és utána jelentkeztek újra, hogy írjuk meg ezt a pályázatot, és akkor azért kértük így egybe a 250 ezret a CD-re, merthogy eredetileg ennyiről volt szó, 250 ezerről. Tehát én azt gondolom, hogy bizonyára van olyan lehetőség, bár ez biztos így van ahogy a Feri mondta, hogy ha van egy zárószámla akkor nem lehet, bár nem tudom. Nagyon méltánytalannak érezném, hogy ha ezt a pénzt nem a Gábor kapná meg.

Folytatnám akkor még itt a szótár témát. Szeretném megkérdezni az elnök urat, hogy hol vannak a szótárak a sarokból? Amira azt mondtad, hogy ott fognak porosodni. De én nem látok egyet sem. Tehát akkor mennyi szótárt is adott el a német önkormányzat, milyen bevétele volt, és a harmadik kérdés, hogy mire szeretné fordítani ezt a befolyt összeget? Ez ugye 1 millió forint körüli összeg. Szeretnénk javasolni, hogy a móri nemzetiségi csoportok valamiféle támogatására írjatok ki valami pályázatot, tehát ha a móri nemzetiségi csoportok, ha megkaphatnák az 1 millió forintot. Persze ti döntötök róla, mert ez a német önkormányzat pénze, csak úgy gondolom, hogy mivel ez helyhez kötött, a svábsághoz, kiemelem a svábsághoz, a móri svábsághoz, a móri németséghez kötött dologból származik ez a bevétel, akkor nagyon szeretnénk, ha a móri csoportok kaphatnák meg ezt a pénzt. És akkor most még két, ez most tényleg személyes kérdés, talán személyeskedő is egy kicsit. Csak szeretném megkérdezni az elnök urat, hogy két jelzőjét esetleg visszavonná-e? Az egyik az, hogy ez egy mesekönyv, mármint a könyv kézbevétele és a fogantatása után, másrészt pedig azt, hogy ez öt ember hobbija volt. Köszönöm, ennyit szerettem volna. És akkor várom a válaszokat.

Erdei Ferenc NNÖM elnök: Azt, amit a Wundele Krisztina ideadott könyvet, a kötelező példányokat elküldtük a Széchenyi könyvtárnak, német könyvtárnak, a Magyarországi Németek Országos Könyvtárának eljuttattuk az ingyen példányokat, a megmaradt példányokat pedig eladtuk.

Ivanics Lászlóné móri lakos: Mennyit? Ez volt a kérdésem.

Erdei Ferenc NNÖM elnök: Össze kell számolnunk.

Négele Helga képviselő: Még nem történt meg. A múltkori ülésen, tehát két hete arról volt szó, hogy a szótárak elkeltek, és az önkormányzatnál a bevételi oldalt, tehát a költségvetésünket igazából gyarapítja, beszéltünk a feladatalapú támogatásról, amit ugye elnyertünk az előző év kapcsán. Megmondom őszintén Szisza, az a bevétel nem fog most úgy piros címkével végig vonulni a költségvetésünkön, hogy újra osztásra kerül. Én úgy gondolom, hogy eddig is támogattuk a civil szervezeteket.

Erdei Ferenc NNÖM elnök: Minden eladott könyvről számla van!

Négele Helga képviselő: Nem, most nem erről van szó. Gondolom, hogy a pénzügyi oldalon megjelentek, mint bevétel, kiadások vannak, tehát vannak itt olyan kiadások, amiket eszközölnünk kell, akár számítógép, hogyha tönkre ment.

Ivanics Lászlóné móri lakos: Jó, ez csak egy javaslat.

Négele Helga képviselő: Eddig is támogattuk a civil szervezeteket, épp felvetődött, hogy ebben a 2020-as évben attól, hogy más pályázatíró nem ad támogatást, mert nem lehet, mert valószínűsítik, hogy 50 vagy 100 főben fogják a csoportosulásokat szabályozni, mi azért mégis azt mondtuk, hogy a szokásos részen adjunk lehetőséget a pályázatra majd, és akkor majd attól függ. Az még a jövő zenéje, hogy milyen összeggel íródik majd ki a pályázat. Erről még tényleg nem beszéltünk.

Ivanics Lászlóné móri lakos: Én még szeretném megkérdezni, hogy a TDM tényleg árulta a német önkormányzat könyveit? Vagy milyen könyveket árult a TDM?

Erdei Ferenc NNÖM elnök: A TDM-nek átadtunk 10 darab szótárt, amivel elszámoltak.

Négele Helga képviselő: Amikor arról beszéltünk, hogy azokon az árusító helyeken, ahol más móri kiadványok fellelhetők, ami volt ott.

Ivanics Lászlóné móri lakos: Nem jártam ott, nem láttam és nem tudtam róla. Akkor a kiadói jogokról Feri még nem nyilatkoztál, amit mondtam.

Erdei Ferenc NNÖM elnök: Majd az ülésen megtárgyaljuk.

Ivanics Lászlóné móri lakos: Jó, köszönöm.

Erdei Ferenc NNÖM elnök: Az, hogy a megállapodás még nem készült el, igazából a februári ülésen határoztunk arról, hogy megállapodás fog készülni, azonban három hónapon keresztül a képviselő-testület nem tudott ülésezni.

Ivanics Lászlóné móri lakos: Jó, hát akkor most meg lehet csinálni.

Négele Helga képviselő: Igen, most valóban meg lehet csinálni. Nagyon sok munka elmaradt, és nagyon sok mindent kell most behozni, de nincs elfelejtve. Való igaz, hogy az önkormányzatunknak is szüksége van erre a megállapodásra.

Erdei Ferenc NNÖM elnök: Jó. Más? Ha nincs további felvetés, akkor.

Wundele Antalné móri lakos: Szisza elmondta a lényeget, én sajnálom, hogy ez az egész így alakult, végtelenül sajnálom. Viszont büszke vagyok arra, hogy ez a könyv megszületett, hogy ennek a könyvnek ilyen sikere volt a nem várt sikerek ellenére. Nagyon-nagyon keresik, országos szinten. Ami nekünk maradt, időzőjelben tiszteletpéldány, én a magaméról tudok beszélni, Pécstől Budapestig, Egerig, Németországig postáztam a könyveket ingyen és bérmentve. Nekem az egy nagyon-nagy fizetség volt, hogy olyan emberektől kaptam visszajelzést, hogy: ekkora munkát hogyan tudtatok megcsinálni? Megcsináltuk. Nem vártunk semmit, mi azért tettük, hogy a móri németség, tájszótár, tájnyelv fennmaradjon a gyerekeinknek, az unokáinknak. Azt, amit az elkészítés alatt kaptunk és elszenvedtünk, az nagyon fájt. Én érzékeny vagyok, bocsánat. Én szeretném, ha mi együtt dolgoznánk, egy csapatként. És én most ajánlom fel Anginak, hogy a mestermunkájában segítek. Nekem szívügyem a németség. Úgy a móri, mint a pusztavámi, mert én még ma is félig pusztavámi vagyok. Én nagyon sajnálom, hogy ezt át kellett élnünk, amit átéltünk. Remélem, hogy a jövőben ez már együttműködés lesz, és a kiadás. Adjuk ki! Örömmel! Álljon oda mindenki melléje, mert ez egy akkora érték. És most nem magunkat dícsérem, és ha igazán belenézünk látszik, hogy lehetne folytatni, mert sok minden kimaradt belőle. Sok szó, sok kifejezés. Rengeteg mondóka, rengeteg gyerekének. Ha nem így alakult volna, biztos, hogy nekiállunk annak is, mert például a mondókák, gyerekénekek meg vannak, de most már bennünk van ez a félsz, hogy mit kaphatnánk ezért, ha megint nekiállunk.

Négele Helga képviselő: Én úgy gondolom, hogy ebben a megállapodásban, tehát onnantól kezdve, hogy. Csak azt tudom mondani, hogy kéréssel lehet fordulni a mindenkori német önkormányzathoz, az akkori csapat, tehát most a jövőről beszélek megvitatja, állást foglal, majd hoz egy döntést, és akkor azt kell elfogadni. Én megint csak azt vontam le tanulságként, hogy az elején lehet, hogy jobban meg kellett volna ágyazni neki, jobban körbejárni, mindent előre tisztázni, és akkor nem lennének ilyen keserédes gyilkok sokakba, és nem ez lenne a kicsengése, mint amit mondtál most nekünk Terike.

Wundele Antalné móri lakos: Nyomja a lelkünket. A negyedik szerző is eljött volna, de az eljövetel pillanatára úgy felment a vérnyomása, hogy rosszul lett. Már a gondolattól, hogy mi vár rá. Mondom semmi, beszélgetünk.

Négele Helga képviselő: Igazából én úgy gondolom, hogy ezt kellene megtanulnunk, elfogadni, hogy: a réten sokféle virág van, van a nemesített is, meg van a kis katángkóró is.

Schwartz Alajos móri lakos: Meg kaktusz is.

Négele Helga képviselő: Igen, meg kaktusz is.

Wundele Antalné móri lakos: Most én magam, Wundele Antalné jelentem ki, hogy függetlenül mindentől, minden történéstől, hogy tőlem és az egész családomtól, ami a német nemzetiséget illeti Móron maximális támogatást elvárhattok és kaptok is. Mindenki. De így, kulturáltan, közösen, együtt, vidáman, egy közös célért.

Négele Helga képviselő: Én ezen leszek. Ha már többen összekapaszkodunk, akkor majd csak sikerülni fog.

Schwart Alajos móri lakos: Tökéletesen egyetértek mindenkivel.

Zsilvölgyi Angéla képviselő: Köszönjük szépen.

Erdei Ferenc NNÖM elnök: Köszönjük szépen. A közmeghallgatást ezennel bezárom.

További hozzászólás, javaslat nem volt. Mindezek után az elnök a közmeghallgatást 9 óra 50 perckor berekesztette.

Kmf.

Erdei Ferenc Zsilvölgyi Angéla

elnök jegyzőkönyv hitelesítő